Hvis det er gået din næse forbi, så spiller Danmark mod Finland lørdag i den første kamp ved EM i fodbold. Fodboldfesten har i den grad ramt Danmark og også Nordjylland. Igennem dagen er der blevet ladet op til kampen på bedste vis. Også hos Team Horne-Hirtshals. 9-årige Rasmus William Larsen spiller i klubben. Han er i dag kommet for at være med til fest. - Det er jo Danmark. Det er EM. Det er bare kæmpestort, siger Rasmus William Larsen. Én af dem, der har været med til at arrangere dagens festligheder er Kenneth Rune Hansen, der er træner for klubbens u14-drenge. - Vi er mange voksne, der er vokset op med fodboldfeber, landshold og alle de der ting, og det vil vi gerne prøve at videregive til børnene. I løbet af dagen vil der blandt andet være konkurrencer, ansigtsmaling og kåring af årets kammerat. - Og så skal de også gætte trænernes vægt, så det er jeg da godt nok lidt spændt på, siger Kenneth Rune Hansen. Rasmus William Larsen er ikke i tvivl om, hvor kampen skal ses. Han bliver i teltet med sine venner. Og står det til ham, så er der ingen tvivl om aftenens resultat. - Det bliver 2-1 til Danmark. Kampen spilles klokken 18.

Opsummering:
Dannebrog, røgkanoner og fodboldsange på replay. Sådan fejres EM i fodbold for Team Horne-Hirtshals ungdomsafdeling.